དེ་ཡང་ཇི་སྐད་དུ།མདོ་ལས།དགེ་སློང་དག་གམ་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་སངས་རྒྱས་ཀྱི་གསུངས་ལ་ཡང་བརྟག་དཔྱད་གཏོང་དགོས་ཞེས་གསུངས་ཡོད་ཙ་ན།མཁས་པ་གཞན་རྣམས་ཀྱི་གསུང་ལ་དེ་བས་སྨོས་ཅི་དགོས།དེའི་ཕྱིར་ལྕང་སྐྱ་ཚང་གིས།ཁུངས་གང་ལ་བརྟེན་ནས་ཀོང་ཙེ་འཕྲུལ་རྒྱལ་ཁུང་ཙི་ཡིན་པར་གསུངས་པ་དང་།ཡང་ན་དེ་ལྟར་བརྗོད་པའི་དགོངས་གཞི་དང་དགོས་པ་གང་ཡིན་དག་ལ་དཔྱད་པ་མ་བཏང་ན།མ་བསམ་ས་ནས་ལྕང་སྐྱ་ཚང་ལ་མཁས་མིན་མཁྱེན་མིན་གྱི་ཆོ་ལོ་ཐོགས་པ་མ་ཟད།མཁས་པ་ལ་ལས་ད་དུང་དགག་པའང་བསྐྱོན་ཡོད་པ་དེ་འདྲ་རེད།ཕྲན་གྱི་ལྟ་ཚུལ་ལ།ལྕང་སྐྱ་རིན་པོ་ཆེས་ཀོང་ཙེ་འཕྲུལ་རྒྱལ་ཙི་ནའི་ཁུང་ཙི་ཡིན་ཚུལ་བརྗོད་པ་ནི།ཁོང་གི་དགོངས་གཞི་དངོས་མིན་པར་འདོད།དེ་ལ་དགོས་དབང་གཞན་ཞིག་ཡོད་པའི་ཕྱིར་རོ།།བཤད་རྒྱུན་དུ།སྔོན་བོད་ཤར་ཕྱོས་ཀྱི་རྒྱལ་མོ་ཚ་བ་རོང་དང་ཆིང་སྲིད་གཞུང་གཉིས་མ་འགྲིག་སྟེ།གོང་མའི་དམག་གིས་ལོ་བཅུ་གཉིས་ཙམ་འཐབ་རྒོལ་བྱས་རྗེས་ད་གཟོད་ཚ་བ་རོང་པ་རྣམས་གོང་མའི་མངའ་འོག་ཏུ་བཅུག་ཐུབ་པ་བྱུང་ཞེས་ཟེར་ཞིང་།སྐབས་དེར་ཆིང་གོང་མའི་དམག་རྣམས་ཕམ་ཉེས་ཚབས་ཆེན་འཁེལ་བས།གོང་མས་བོད་ཀྱི་བླ་དཔོན་དགའ་ལ།ཡུལ་དེ་གའི་མི་རྣམས་དེ་ལྟར་དཔའ་བཙན་ཞིང་གཏུམ་སྤྱོད་ཆེ་བའི་རྒྱུ་རྐྱེན་གང་ལ་ཐུག་ཚུལ་དྲི་བ་མཛད་པ་ན།བླ་དཔོན་དེ་ཚོས་ས་དེ་གའི་མི་རྣམས་ཀྱི་ཆོས་ལུགས་ནི་བོན་ཆོས་ཡིན་ཞིང་།ཆོས་དེ་ནི་ངན་སྔགས་དང་དྲག་པོའི་ལས་སྦྱོར་ལ་ཧ་ཅང་མཁས་པས་དེའི་རྐྱེན་གྱིས་ཡིན་སྲིད་ཀྱི་རེད་སྙམ་ཞེས་ཞུས།གོང་མ་སྙིང་ནད་དེའི་དབང་གིས།རྗེས་སུ་བོན་ཆོས་ཀྱིས་གཙོ་བྱས་པའི་གྲུབ་མཐའ་གཞན་ཚང་མ་མེད་པར་བཟོས་ཏེ།དགེ་ལུགས་གཅིག་པུར་དད་པ་བྱེད་དགོས་ཞེས་ལྕང་སྐྱ་ཚང་ལ་བཀའ་གནང་སྐབས།ལྕང་སྐྱ་རིན་པོ་ཆེས་དེ་ལྟར་བྱེད་མི་འོས་ཚུལ་དང་།བོན་ཆོས་ཀྱི་བདག་པོ་སྟོན་པ་གཤེན་རབ་ནི་རྒྱ་ནག་གི་ལའོ་ཙི་ཡིན་ཞིང་།ཀོང་ཙེ་འཕྲུལ་རྒྱལ་ནི་ཁུང་ཙིའམ་ཁུང་ཧྥུ་ཙི་ཡིན་ཚུལ་སོགས་ཐབས་མཁས་ཀྱིས་ཡར་ཞུ་བྱས་པས།གོང་མ་ལའོ་ཙི་དང་ཁུང་ཙིའི་ལུགས་ལ་ཧ་ཅང་བརྩི་མཐོང་ཆེ་ཞིང་དད་མོས་ལྡན་པས་བོན་ཆོས་རྣམས་རང་སོར་འཇོག་ཐུབ་པ་བྱུང་ཞེས་གྲགས།བཤད་ཚུལ་དེ་ནི་ཤིན་ཏུ་བདེན་ནམ་སྙམ་སྟེ།ཐུའུ་བཀྭན་ཆོས་ཀྱི་ཉི་མས་མཛད་པའི་ལྕང་སྐྱ་རོལ་པའི་རྩོ་རྗེའི་རྣམ་ཐར་ལས།ཤར་རྒྱལ་མོ་རོང་གི་ཁམས་པའི་སྡེ་རྒྱ་མི་ཆུང་ཙམ་ལ་དབང་བྱེད་པའི་སྡེ་དཔོན་ཁོ་རང་གི་འབངས་རྣམས་ཀྱིས་རབ་བརྟན་རྒྱལ་པོ་ཞེས་འབོད་ཅིང་།སྡེ་རྣམས་དཔའ་རྩལ་དང་གཏུམ་དྲག་ཆེ་ཞིང་ཡུལ་ཕྱོགས་རོང་ཤིན་ཏུ་དོག་ཅིང་རྩུབ་པ།ཆུ་བོ་རབ་མེད་ཀྱིས་འཁྱུད་པས་བགྲོད་ཤིན་ཏུ་དཀའ་བ།དགེ་ལུགས་པ་མ་གཏོགས་གྲུབ་མཐའ་ཐམས་ཅད་དར་ཞིང་མཆོད་གནས་གཙོ་བོ་བོན་ལ་བྱེད་པ་ཞིག་ཡོད་པ་དེ།ཉེ་འཁོར་གྱི་ས་དཔོན་འགའ་ཞིག་གིས་ཟ་འདོད་ཀྱིས་སྙད་གཙེར་ལ་བརྟེན་ནས་ངོ་ལོག་པ་ལ།གོང་ནས་དཔུང་འཇུག་རིམ་པས་མཛད་ཀྱང་།ས་བཙན་པ་སོགས་ཀྱིས་ལོ་རེ་ཞིག་གི་བར་དུ་མ་ཐུབ།ཅེས་དང་།ཡང་དེ་ཉིད་ལས།སྐབས་འདི་འདྲ་ཙམ་དུ་གོང་མའི་དཔུང་གིས་རྒྱལ་མོ་རོང་བའི་མི་བསྲུན་པ་རྣམས་ཚར་བཅད་ནས་ས་ཆ་མི་སྡེ་མཐའ་དག་མངའ་ཞབས་སུ་བསྡུས་པས།ཡུལ་དེ་ན་སྔ་མ་གྲུབ་མཐའ་གཞན་ཕྱོགས་ཀྱི་དགོན་སྡེ་རེ་གཉིས་ལས་དགེ་ལུགས་པ་སྟོབས་ཆེན་མེད་ཅིང་།བོན་ཤིན་ཏུ་དར་བར་ཡོད་པ་ལ།གོང་མ་ཆེན་པོས་དེང་ཕྱིན་ཆད་ནས་བོན་ལུགས་བྱས་མི་ཆོག་པའི་བཀའ་ལུང་དྲིལ་བསྒྲགས་ཤིང་།ཡུལ་གྱི་ལྟེ་བར་གཡུང་དྲུང་ལྷ་ལྡིངས་ཟེར་བའི་བོན་གྱི་དགོན་པ་ཡོད་པ་གཏོར་ནས་ལྷ་ཁང་སོགས་རང་བབས་སུ་བཞག་པ་ལ།དགེ་འདུན་མང་པོ་བསྡུས་ཏེ་ཞྭ་སེར་ཅོད་པན་འཛིན་པའི་ཆོས་སྡེ་ཆེན་པོ་དགའ་ལྡན་གླིང་བྱ་བ་བཙུགས།དེར་འཆད་ཉན་གྱི་སློབ་དཔོན་དུ་བླ་མ་བཟང་བ་ཞིག་གཏོང་རྒྱུ་རྗེ་བླ་མར་བཀའ་ཕེབས་པ་བཞིན་པཎྜིཏ་མཁན་པོ་སངས་རྒྱས་འོད་ཟེར་གཏོང་བ་གནང་ཞིང་།ཁོ་པ་ལ་ཕྱོགས་དེའི་བསྟན་འགྲོར་གང་ཕན་བྱེད་ལུགས་ཀྱི་བསླབ་བྱ་རྒྱས་པར་གནང་།དེ་དུས་གོང་ནས་རྗེ་བླ་མ་མཆོག་ལ་བོན་ལུགས་ཀྱི་ཁུངས་དང་འདོད་ཚུལ་རྣམས་ཞིབ་ཏུ་བཀའ་འདྲི་གནང་བར།གཤེན་བོན།བརྡོལ་བོན།བསྒྱུར་བོན་སོ་སོའི་ལོ་རྒྱུས་རྣམས་དང་།བོན་གྱི་སྟོན་པ་གཤེན་རབ་རྒྱའི་ལོའུ་ཀྱུན་བྱ་བ་ཡིན་པས།བོན་དང་རྒྱའི་དོའུ་སི་གཉིས་ཁུངས་གཅིག་ཚུལ་སོགས་ཞིབ་ཏུ་ཞུ་བ་མཛད།དེ་ལས་འཕྲོས་ཏེ་བོད་ན་གྲུབ་མཐའ་མི་འདྲ་བ་ཅི་ཙམ་ཡོད་པ་དང་།དེ་ཐམས་ཅད་སངས་རྒྱས་ཀྱི་བསྟན་པ་ཡིན་མིན།ཞེས་དང་།ཡང་དེ་ཉིད་ལས།གནད་ཅི་མི་ཤེས་པར་རི་བོང་ཅལ་འདྲོགས་ཀྱི་རྗེས་སུ་ཞུགས་པའི་དེང་སང་གི་དགེ་ལུགས་པའི་བསྟན་འཛིན་དུ་ཁས་འཆེ་བ་འགའ་ཞིག་ལ་གོང་མས་བཀའ་འདྲི་དེ་ལྟ་བུ་གནང་བ་ཡིན་ན།དགེ་ལུགས་པ་མ་གཏོགས་གཞན་ཐམས་ཅད་ཆོས་ལོག་ཡིན་པས་དེ་ཐམས་ཅད་རོ་མེད་མཛད་ན་ལེགས་ཚུལ་གྱི་ཞུ་བ་ཨུ་ཚུགས་ཞིག་བྱེད་ཚོད་དུ་འདུག་ཀྱང་།རྗེ་བླ་མ་དམ་པ་འདི་ཉིད་ནི་བྱང་ཆུབ་ལམ་གྱི་རིམ་པར་གསུངས་པ་བཞིན་བསྟན་པ་ཐམས་ཅད་འགལ་མེད་དུ་གཟིགས།དེ་ལ་བརྟེན་ནས་གསུང་རབ་མ་ལུས་པ་གདམས་ངག་ཏུ་ཤར།དེའི་མཐུས་རྒྱལ་བའི་དགོངས་པ་བདེ་བླག་ཏུ་རྙེད་ནས།ཉེས་སྤྱོད་ཆེན་པོ་ཆོས་སྤང་བའི་ལས་ལ་ནམ་ཡང་མི་འཇུག་པའི་དབང་གིས།གྲུབ་མཐའ་རང་རང་གི་གནས་ལུགས་བབས་རྒྱུན་དྲང་པོར་ཞུ་བ་ལས་ཆགས་སྡང་ཕྱོགས་ཞེན་གྱི་རྫུན་ཞུ་མ་མཛད་པ་བརྟེན།གཞན་ཕྱོགས་པ་རྣམས་ཀྱང་སྔར་རྒྱུན་རང་བབས་སུ་གནས་ཐུབ་པ་འདི་བྱུང་བས།དགེ་ལུགས་པ་གཅིག་པུར་མ་ཟད་རིས་སུ་མ་ཆད་པའི་ཆོས་ལུགས་འཛིན་པ་མཐའ་དག་གིས་མགོན་འདིའི་བཀའ་དྲིན་གྱིས་ཕུང་པོ་གཞལ་དཀའ་བར་སྣང་ངོ།།